คลังจ่อปรับลดจีดีพีปีนี้เหลือ1.6-2%
คลังเตรียมปรับตัวเลขจีดีพี หวังมาตรการรัฐบาลยังดันเศรษฐกิจปีนี้ให้ขยายตัวได้ 2% ต่อปี
29 ก.ย. 2557

คลังเตรียมปรับตัวเลขจีดีพี หวังมาตรการรัฐบาลยังดันเศรษฐกิจปีนี้ให้ขยายตัวได้ 2% ต่อปี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า สศค. จะปรับประมาณการขยายตัวเศรษฐกิจ ปี 2557 ในเดือนหน้า คาดว่าเศรษฐกิจแย่ที่สุดจะขยายตัวได้ไม่ต่ำกว่า 1.6% ต่อปี และขยายตัวดีสุด 2% ต่อปี จากเดิมที่คาดว่าจะขยายตัวได้ 2% ต่อปี มีช่วงการขยายตัวที่ 1.5-2.5% ต่อปี 
ทั้งนี้ สศค. ยอมรับว่าการส่งออกที่คาดว่าไว้เดิมขะขยายตัว 1.5% หากมีการปรับใหม่จะขยายตัวได้ไม่ถึง 1% มีผลทำให้เศรษฐกิจปีนี้ลดลง อย่างไรก็ตาม ก็ต้องดูมาตรการกระตุ้นเศรษฐกิจของรัฐบาลที่จะออกมาในช่วง 3 เดือนสุดท้าย  จะมีผลทำให้เศรษฐกิจขยายตัวได้เพิ่มมากน้อยขนาดไหน
สำหรับภาวะเศรษฐกิจเดือน ส.ค. 2557 ยังมีการชะลอตัว ทั้งด้านการบริโภค การส่งออก การลงทุน รวมถึงภาคการท่องเที่ยว และภาคอุตสาหกรรม ด้านการบริโภคนั้น ภาษีมูลค่าเพิ่ม ติดลบ 0.8% จากปีก่อน การลงทุน ภาษีธุรกรรมอสังหาริมทรัพย์ติดลบ 14.1%  ขณะที่ยอดขายปูนซีเมนต์ ติดลบ 2.7% ส่วนยอดการจำหน่ายรถยนต์นั่น ติดลบ 21.2%
ขณะที่การส่งออก กระทรวงพาณิชย์ได้ประกาศตัวเลขส่งออกในเดือน ส.ค. มีมูลค่า 18.9 พันล้านเหรียญสหรัฐ ติดลบ 7.4%  ด้านการท่องเที่ยวในเดือน ส.ค. มีนักท่องเที่ยว 2.08 ล้านคน ติดลบ 11.9%